
Om forfatteren

Arne Lygre (f. 1968) har gitt ut skuespill, romaner og noveller. For novellesamlingen Tid inne (2004) ble han tildelt Brage-prisen, og romanene Et siste ansikt (2006) og Min døde mann (2009) ble også kritikersuksesser. Han har til nå skrevet 16 skuespill, mange av dem er oversatt til en rekke språk og iscenesatt på teatre over hele verden. Lygre mottok Ibsen-prisen 2013 for stykket Jeg forsvinner, og Heddaprisen 2017 for La deg være. Tid for glede (2022) ble en suksessforestilling på Det Norske Teatret med mer enn 30 000 solgte billetter, og stykket har siden hatt nye produksjoner i ni land. I 2024 mottok han både Ibsen-prisen og Heddaprisen for skuespillet I vårt sted (2024), og stykket ble også nominert til Nordisk råds litteraturpris 2025.

Om boken

I stykket Gi meg hånden møter vi en familie med en eldre far, tre voksne døtre, to barnebarn, en kjæreste og en assistent. Alle er blitt invitert hjem til farens hus for å bli fortalt noe de ikke ønsker å høre.

Vær meg fremmed handler om et tilfeldig møte mellom fire fremmede mennesker ved en skulptur ute i naturen, og hvordan en umiddelbar, men kortvarig fortrolighet oppstår mellom dem.

I disse to skuespillene fortsetter Lygre sine fininnstilte og presise observasjoner av det som skjer mellom og i mennesker.

MOR

Morfar

JACOB

Tante

HALVTANTE

Kusine

KJÆRESTE

Assistent


Først: Natten

I huset til Morfar en sen kveld, i timene før midnatt. Mor, Tante og Halvtante er samlet i stuen.

MOR

Jeg har ofte tenkt på det som en gave.

 

At jeg har dere.

 

At jeg ikke er alene i verden.

 

Jeg har jo sønnen min også, selvfølgelig, men det at jeg har dere, søstrene mine, er nesten uvurderlig. At jeg har noen rundt meg som fantes der da jeg var liten, som har sett meg som ung, som har sett meg både glad og trist, lykkelig og ulykkelig, at dere har et bilde av meg som er mer utfyllende enn sånn som folk nå oppfatter meg.

 

Ja.

 

En slags gave.

 

Det er ikke alltid like ukomplisert når vi er sammen, eller, det har skjedd, jeg mener, en gang iblant, at det har eksplodert, at vi har sporet litt av, men som oftest har det vært helt fint.

 

Nei, ikke bare fint, men hyggelig.

 

Skikkelig, skikkelig hyggelig.

HALVTANTE

Jeg har tenkt: Vi er så forskjellige.

 

Jeg har tenkt: Vi har brukt så mye krefter på å late som om vi ikke er så forskjellige som vi er.

TANTE

Vi er kanskje forskjellige, men.

 

Vi har jo også likheter.

Stille.

Vi er like urolige.

 

Vi er like … reserverte.

 

Vi er like ensomme.

HALVTANTE

Ensomme?

TANTE

Ja?

 

Er vi ikke det da?

 

Litt ensomme?

HALVTANTE

Jeg er ikke ensom.

TANTE

Jeg har alltid tenkt det om oss.

 

Ensomme, på et vis.

HALVTANTE

Jeg er ikke så ensom.

Stille.

MOR

Jeg er kanskje litt ensom.

 

Jeg har jo hatt Jacob i alle disse årene, i oppveksten hans, men han er så travel. Han har sitt eget liv.

TANTE

Bor han ikke hjemme fremdeles?

MOR

Han gjør vel det.

 

Fast adresse hos meg, liksom, men han er der sjeldnere og sjeldnere etter at han møtte hun nye.

HALVTANTE

En kjæreste?

 

Så stas.

MOR

Ja?

 

Ja, det er kanskje det?

 

Et menneske å være glad i.

 

Jeg vet ikke.

 

Jeg tror kanskje ikke hun er den rette for ham.

 

Men han er helt oppslukt. Jeg har aldri sett ham sånn før. Bare opptatt av henne, henne, henne.

 

Kan vi snakke om noe annet de gangene han og jeg er sammen?

Stille.

Men kanskje det går over.

 

At han snart forstår at hun er for gammel for ham.

HALVTANTE

Er hun så gammel?

MOR

Jeg sa: For gammel for ham.

Stille.

TANTE

Jeg ser altfor lite til datteren min.

 

Noen ganger tenker jeg: Hvordan kunne hun flytte så langt unna?

 

Det er nesten som om jeg tenker: Hvordan kunne hun gjøre det mot meg?

 

Men det tør jeg ikke tenke. Det kan jeg jo ikke tenke.

Stille.

Men også dette savnet: Det var jo oss, så lenge.

 

Mor og datter.

 

Noen ganger tenker jeg: Var ikke det én av grunnene til at jeg fikk barn? For at det alltid skulle være oss?

Stille.

HALVTANTE

Da jeg besøkte henne i fjor sommer …

TANTE

Ja?

Stille.

Hva da?

HALVTANTE

Kvelden før jeg skulle hjem, ba hun meg bli noen dager til. Du kan vel endre returbilletten, sa hun. Det er så godt å ha deg her, sa hun. Jeg har ikke hatt det så fint på lenge, sa hun.

 

Jeg tror ikke hun har det så bra der borte.

TANTE

Hva mener du?

HALVTANTE

Jeg vet ikke helt. Jeg tror bare ikke hun har det bra.

TANTE

Noen dager på besøk, og så er du plutselig ekspert?

HALVTANTE

Man får jo med seg mer når man faktisk er på besøk hos henne.

TANTE

Hun har det bra. Hun har det helt fint. Hun har ikke sagt et eneste ord til meg om dette. Og det er ikke den ting hun ikke forteller meg. Hun ringer hele tiden, eller ofte, bare for å snakke.

Stille.

HALVTANTE

Kanskje dere har rett?

 

At vi alle tre har dette ensomme i oss?

 

At det satte seg i oss da vi var små. For dere, i årene etter at moren deres døde, i huset her sammen med far, og for meg, alene i leiligheten sammen med mamma.

 

Og at dere siden ikke har klart å skjerme barna deres for den samme følelsen. At det har satt seg i dem også.

MOR

Jeg tror kanskje sønnen min har fått litt av min ensomhet.

 

Jeg tok meg i det, den første gangen jeg la merke til det, at jeg kjente et snev av glede over at jeg plutselig hadde én som meg selv.

 

Ikke lenge. Et kort øyeblikk, bare, før jeg arresterte meg selv, og begynte å føle det jeg egentlig skulle føle: Uro fordi han ikke hadde så mange. Bekymring for at han hadde så lett for å ende opp i sitt eget selskap.

TANTE

Den er selvpåført, den ensomheten din.

MOR

Selvpåført?

TANTE

Eller, kanskje ikke nå lenger. Kanskje du etter hvert har blitt sittende fast i et slags mønster? Etter at du lot en bagatell med far blåse helt ut av proporsjoner. Da du brøt med ham, trakk deg unna og valgte å isolere sønnen din fra oss.

 

Vi kjenner ham jo nesten ikke.

 

Vi kunne kjent ham.

 

Jeg kunne hatt en nevø.

 

Jeg fortjener en nevø. Jeg er en god søster.

HALVTANTE

Jeg fortjener en nevø, jeg også.

 

Jeg har ikke alltid vært en god søster for deg, eller for dere, men jeg har kommet meg.

 

Jeg fortjener ham.

MOR

Han er på vei hit, han også.

TANTE

Nå?

MOR

Far hadde ringt ham. Spurt om han kunne komme en tur.

TANTE

Jeg trodde det bare var oss, døtrene?

MOR

Nei.

 

Han kommer.

 

Det var sånn jeg først fikk høre om dette. Fordi han fortalte at far hadde ringt og bedt ham hit.

 

Han skjønte først ikke hva han ville. En telefon i ettermiddag, helt ut av det blå.

 

Men han hadde sagt ja, da.

Stille.

Litt senere ringte far meg også.

 

Om jeg kunne gjøre ham en tjeneste og komme innom i kveld.

 

Jeg vet ikke. Det var noe med stemmen hans, bare.

 

Jeg klarte ikke å si nei.

 

Jeg lar meg ikke alltid påvirke av det han har å si, måten han forsøker å styre meg på, men det var noe annet denne gangen.

TANTE

Jeg fikk bare en melding.

HALVTANTE

Jeg også.

TANTE

Jeg svarte, lurte på hvorfor vi skulle møtes så sent på kvelden, men det kom ikke flere meldinger.

MOR

Han visste at dere ville komme uansett.

TANTE

Det er jeg glad for.

 

At faren min vet at jeg kommer når han ber meg om det.

 

Det er jeg stolt over.

HALVTANTE

Jeg også.

 

Hva skulle være skamfullt ved det?

MOR

Ingenting.

HALVTANTE

Nei, ingenting.

 

Jeg er stolt over at far vet at jeg kaster alt jeg har i hendene når han trenger meg.

